EL Επίσημη Εφημερίδα της Ευρωπαϊκής Ένωσης C 151/6

Ανακοίνωση της Εποπτεύουσας Αρχής της ΕΖΕΣ που δημοσιεύεται σύμφωνα με το άρθρο 27 παράγραφος 4 του κεφαλαίου II του πρωτοκόλλου 4 της Συμφωνίας περί Εποπτείας και Δικαστηρίου

(Υπόθεση αριθ. 76958 — Color Line / Δήμος του Sandefjord)

Δεσμεύσεις που πρότεινε να αναλάβει η Color Line

(2016/C 151/06)

1. Εισαγωγή

Σύμφωνα με το άρθρο 9 του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου («ΣΕΔ»), η εποπτεύουσα αρχή της ΕΖΕΣ (η «Αρχή») όταν σκοπεύει να εκδώσει απόφαση με την οποία να απαιτεί την παύση μιας παράβασης και οι εμπλεκόμενες επιχειρήσεις προσφέρονται να αναλάβουν ορισμένες δεσμεύσεις για να ανταποκριθούν στις αντιρρήσεις της Αρχή κατά την προκαταρκτική της εκτίμηση, τότε η Αρχή δύναται με απόφασή της να καταστήσει αυτές τις δεσμεύσεις υποχρεωτικές για τις επιχειρήσεις. Η απόφαση αυτή δύναται να εκδοθεί για συγκεκριμένο χρονικό διάστημα και ενδέχεται να καταλήγει στο συμπέρασμα ότι δεν συντρέχουν πλέον λόγοι να αναλάβει δράση η Αρχή. Σύμφωνα με το άρθρο 27 παράγραφος 4 του κεφαλαίου ΙΙ του πρωτοκόλλου 4 της ΣΕΔ, η Αρχή δημοσιεύει περίληψη της υπόθεσης και το βασικό περιεχόμενο των δεσμεύσεων. Τα ενδιαφερόμενα μέρη μπορούν να υποβάλουν τις παρατηρήσεις τους εντός προθεσμίας την οποία ορίζει η Επιτροπή.

2. Συνοπτική παρουσίαση της υπόθεσης

Στις 5 Μαρτίου 2015 η Αρχή κίνησε επίσημη διαδικασία κατά των Color Line AS, Color Transport AS και Color Group AS (εφεξής «Color Line») σχετικά με πιθανές παραβιάσεις των άρθρων 53 και/ή 54 της συμφωνίας για τον Ευρωπαϊκό Οικονομικό Χώρο διά της έναρξης και/ή της διατήρησης συμφωνιών λιμένος με τον δήμο του Sandefjord παρέχοντας μακροπρόθεσμη αποκλειστική πρόσβαση και/ή προστασία στο πρόγραμμα δρομολογίων της Color Line, πλήττοντας έτσι ενδεχομένως τον ανταγωνισμό όσον αφορά την παροχή υπηρεσιών επιβατηγών πορθμειακών γραμμών μικρής αποστάσεως με αφορολόγητες πωλήσεις μεταξύ Νορβηγίας και Σουηδίας.

Στις 24 Αυγούστου 2015 η Color Line, η Fjord Line AS («Fjord Line») (1), και ο δήμος του Sandefjord συνήψαν συμφωνία συμβιβασμού (η «Συμφωνία») δυνάμει του τμήματος 19 του νορβηγικού νόμου περί διαφορών. Η συμφωνία έχει περατώσει την αστική διαδικασία που κίνησε η Fjord Line κατά της Color Line και του δήμου του Sandefjord, η οποία, μεταξύ άλλων, εκκρεμεί ενώπιον του περιφερειακού δικαστηρίου Sandefjord στη Νορβηγία. Η συμφωνία περιέχει τα δικαιώματα και τις υποχρεώσεις της Fjord Line, της Color Line και του δήμου του Sandefjord ιδίως αναφορικά με τα δρομολόγια από τους λιμένες του Sandefjord (Νορβηγία) και του Strömstad (Σουηδία) και την πρόσβαση σε συγκεκριμένες υποδομές στους λιμένες του Sandefjord και του Strömstad.

Αντίγραφο της συμφωνίας κοινοποιήθηκε στην Αρχή στις 24 Αυγούστου 2015. Στη συνέχεια, η Αρχή υπέβαλε ορισμένες επιφυλάξεις σχετικά με τη συμφωνία όσον αφορά τα δικαιώματα που χορηγήθηκαν στην Color Line και τον δήμο του Sandefjord. Προκειμένου να αντιμετωπιστούν αυτές οι επιφυλάξεις, στις 7 Σεπτεμβρίου 2015, η Color Line συνήψε συμφωνία με τον δήμο του Sandefjord η οποία αναθεώρησε ορισμένες υποχρεώσεις και δικαιώματα σχετικά με την κατανομή των δρομολογίων από το λιμάνι του Sandefjord.

Μετά από συζητήσεις περί ανάληψης δεσμεύσεων με την Color Line και τον δήμο του Sandefjord, στις 7 Οκτωβρίου 2015, η Αρχή κατάρτισε προκαταρκτικές αξιολογήσεις κατά την έννοια του άρθρου 9 παράγραφος 1 του κεφαλαίου ΙΙ του πρωτοκόλλου 4 της ΣΕΔ, που απευθύνονται στην Color Line και στον δήμο του Sandefjord αντιστοίχως.

Στην προκαταρκτική αξιολόγηση που αφορά την Color Line, η αρχή έκρινε ότι η Color Line έχει εμπλακεί στις εξής επιχειρηματικές πρακτικές που ενδέχεται να παραβιάζουν τα άρθρα 53 και 54 της συμφωνίας για τον ΕΟΧ:

Οι συμφωνίες λιμένος (πριν από τη συμφωνία της 24ης Αυγούστου και της 7ης Σεπτεμβρίου 2015) μεταξύ της Color Line και του δήμου του Sandefjord εμπόδισαν τη βιώσιμη είσοδο ανταγωνιστών της Color Line στη γραμμή πορθμείου Sandefjord-Strömstad. Μέσω της μακροπρόθεσμης συμφωνίας του δήμου του Sandefjord με την Color Line, και ύστερα από μια ήδη εξαιρετικά μακρά περίοδο αποκλειστικής πρόσβασης για την Color Line σε σύγκριση με τις επενδύσεις που έχουν γίνει, η Color Line συνέχισε να επιφυλάσσει για την ίδια και για πολύ μεγάλο χρονικό διάστημα τις πιο ελκυστικά δρομολόγια και μεγάλο μέρος του δυναμικού του λιμένα του Sandefjord.

Έτσι, συνάπτοντας μακροπρόθεσμες συμφωνίες λιμένος με τον δήμο του Sandefjord, καθώς και προστατεύοντας τα φερόμενα δικαιώματα της Color Line δυνάμει των συμφωνιών λιμένος, η Color Line έχει εμποδίσει τη βιώσιμη είσοδο και επέκταση στη σχετική αγορά υπηρεσιών επιβατηγών πορθμειακών γραμμών μικρής αποστάσεως με αφορολόγητες πωλήσεις στη γραμμή Sandefjord – Strömstad.

3. Το βασικό περιεχόμενο των προτεινόμενων δεσμεύσεων

Η Color Line δεν συμφωνεί με την περιγραφή των επιχειρηματικών της πρακτικών που κάνει η Αρχή ή με τη νομική ανάλυση στην προκαταρκτική αξιολόγηση της Αρχής. Ωστόσο, προσφέρθηκε να αναλάβει δεσμεύσεις σύμφωνα με το άρθρο 9 παράγραφος 1 του κεφαλαίου ΙΙ του πρωτοκόλλου 4 της Συμφωνίας περί Εποπτείας και Δικαστηρίου, για να ανταποκριθεί στις προκαταρκτικές επιφυλάξεις ως προς τον ανταγωνισμό όσον αφορά τις προαναφερθείσες επιχειρηματικές πρακτικές.

Οι δεσμεύσεις που προτείνει να αναλάβει είναι η τήρηση της συμφωνίας (της 24ης Αυγούστου 2015) και της επακόλουθης συμφωνίας μεταξύ της Color Line και του δήμου του Sandefjord (της 7ης Σεπτεμβρίου 2015). Οι δεσμεύσεις που προσφέρθηκαν να αναλάβουν η Color Line και ο δήμος του Sandefjord είναι επομένως οι ίδιες.

Τα βασικά στοιχεία των εν λόγω δεσμεύσεων είναι τα ακόλουθα:

Ο δήμος του Sandefjord χορηγεί στη Fjord Line το δικαίωμα να διαχειρίζεται ιδίως υπηρεσίες πορθμείου στον λιμένα του Sandefjord έως τις 31 Δεκεμβρίου 2025. Το δικαίωμα της Color Line να διαχειρίζεται υπηρεσία πορθμείου στον λιμένα του Sandefjord από την 1η Ιανουαρίου 2020 εξαρτάται από την κατανομή στην Color Line των δρομολογίων, όπως περιγράφονται κατωτέρω.

Ως μέρος της εφαρμογής της συμφωνίας, το ακόλουθο πρόγραμμα δρομολογίων θα ισχύει τόσο για την Color Line όσο και για την Fjord Line από την 1η Οκτωβρίου 2015 μέχρι την 31η Δεκεμβρίου 2019:

Πορθμείο Αναχώρηση Άφιξη Αναχώρηση Άφιξη Sandefjord Strömstad Strömstad Sandefjord Color Line 07:00 09:30 10:00 12:30 Fjord Line 08:30 11:00 12:00 14:30 Color Line 10:00 12:30 13:40 16:10 Color Line 13:30 16:00 17:00 19:30 Fjord Line 15:20 17:50 18:30 21:00 Color Line 17:00 19:30 20:00 22:30

Αυτό το πρόγραμμα δρομολογίων αντικατέστησε όλες τις προηγούμενες αποφάσεις ή συμφωνίες αναφορικά με τα δρομολόγια.

Όσον αφορά την Color Line, τα δρομολόγια που κατανέμονται σε αυτή ανωτέρω εφαρμόζονται μόνον μέχρι τις 31 Δεκεμβρίου 2019. Με ισχύ από την 1η Ιανουαρίου 2020, η Color Line, βάσει του δικαστικού συμβιβασμού, παραιτείται του δικαιώματός της για δρομολόγια που κατανέμονται σε αυτή στο πρόγραμμα ανωτέρω (2).

Η Fjord Line αφετέρου, έχει το δικαίωμα να συνεχίσει με τα δρομολόγιά της σύμφωνα με το εν λόγω πρόγραμμα μέχρι τις 31 Δεκεμβρίου 2025.

Μέχρι το τέλος της 31ης Δεκεμβρίου 2019 ο δήμος του Sandefjord πρέπει να κατανείμει τα δρομολόγια που διαχειρίζεται η Color Line για την περίοδο από την 1η Ιανουαρίου 2020 έως τις 31 Δεκεμβρίου 2025. Αυτή η κατανομή πραγματοποιείται σύμφωνα με τις νομοθετικές και κανονιστικές διατάξεις που ίσχυαν κατά τον κρίσιμο χρόνο. Η κατανομή αυτών των δρομολογίων πρέπει να γίνει βάσει κριτηρίων που τίθενται από το δήμο και ανακοινώνονται όχι αργότερα από την 1η Μαρτίου 2016 με προθεσμία εφαρμογής την 1η Σεπτεμβρίου 2016. Τα κριτήρια πρέπει να διασφαλίζουν απαιτήσεις ύπαρξης θεμελιώδους ανταγωνισμού, ίσης μεταχείρισης και απαγόρευσης διακρίσεων, και πρέπει να εφαρμόζονται στα υπάρχοντα και σε ενδεχόμενα νέα συμβαλλόμενα μέρη.

Από την 1η Ιανουαρίου 2026, καμία ναυτιλιακή εταιρεία δεν θα έχει το δικαίωμα να χρησιμοποιεί τον λιμένα του Sandefjord για υπηρεσίες πορθμείου εάν ο δήμος του Sandefjord επιθυμεί να χρησιμοποιεί τον λιμένα για άλλους σκοπούς. Εάν οι υπηρεσίες πορθμείων συνεχίσουν να λειτουργούν στον λιμένα μετά τις 31 Δεκεμβρίου 2025, ο δήμος θα καθορίσει κριτήρια για την κατανομή των δρομολογίων έως τις 31 Δεκεμβρίου 2024.

Στην ανακοίνωση των κριτηρίων ανάθεσης (για την περίοδο 2020-2025) για εκείνα τα δρομολόγια που διαχειρίζεται επί του παρόντος η Color Line (3), ο Δήμος ορίζει ότι η ναυτιλιακή εταιρεία στην οποία κατανέμονται για την εν λόγω περίοδο δρομολόγια και η οποία με βάση την εν λόγω κατανομή έχει θέσει σε λειτουργία ένα ουσιωδώς ανακατασκευασμένο και ειδικά προσαρμοσμένο πλοίο ή έθεσε σε λειτουργία ένα νέο πλοίο, έχει δικαίωμα προτιμήσεως ως προς τη διατήρηση αυτών των δρομολογίων για το συγκεκριμένο πλοίο για όσο διάστημα ο λιμένας παραμένει ανοικτός για υπηρεσίες πορθμείων, αλλά πάντως όχι πέραν της 31ης Δεκεμβρίου 2030.

Οι προτεινόμενες δεσμεύσεις δημοσιεύονται αναλυτικά στην αγγλική γλώσσα στον δικτυακό τόπο της Αρχής:

www.eftasurv.int

4. Πρόσκληση για υποβολή παρατηρήσεων

Η Αρχή προτίθεται να εκδώσει απόφαση δυνάμει του άρθρου 9 κεφάλαιο II του πρωτοκόλλου 4 της ΣΕΔ καθιστώντας υποχρεωτικές για την Color Line τις δεσμεύσεις που συνοψίζονται ανωτέρω και δημοσιεύονται στο Διαδίκτυο, στον δικτυακό τόπο της Αρχής.

Σύμφωνα με το άρθρο 27 παράγραφος 4 κεφάλαιο II του πρωτοκόλλου 4 της ΣΕΔ, η Αρχή καλεί τα ενδιαφερόμενα τρίτα μέρη να υποβάλουν τις παρατηρήσεις τους σχετικά με τις προτεινόμενες δεσμεύσεις. Οι παρατηρήσεις αυτές πρέπει να περιέλθουν στην Αρχή το αργότερο εντός μηνός από την ημερομηνία της παρούσας δημοσίευσης. Τα ενδιαφερόμενα τρίτα μέρη καλούνται επίσης να υποβάλουν μη εμπιστευτική εκδοχή των παρατηρήσεών τους στην οποία οι πληροφορίες, που ισχυρίζονται ότι συνιστούν εμπορικά απόρρητα και άλλες εμπιστευτικές πληροφορίες, έχουν διαγραφεί και αντικατασταθεί, όπως απαιτείται, από μη εμπιστευτική περίληψη ή από τη μνεία «εμπορικό απόρρητο» ή «εμπιστευτικό».

Οι απαντήσεις και οι παρατηρήσεις θα πρέπει, κατά προτίμηση, να είναι αιτιολογημένες και να αναφέρουν τα συναφή πραγματικά περιστατικά. Εάν εντοπίσετε κάποιο πρόβλημα όσον αφορά οποιοδήποτε σημείο των προτεινόμενων δεσμεύσεων, παρακαλείσθε να προτείνετε πιθανή λύση.

Οι παρατηρήσεις μπορούν να αποσταλούν στην Αρχή με αριθμό αναφοράς 76958 Color Line/Sandefjord Municipality είτε με ηλεκτρονικό ταχυδρομείο competition@eftasurv.intή ταχυδρομικά, στην ακόλουθη διεύθυνση:

EFTA Surveillance Authority Competition and State Aid Directorate Rue Belliard 35/Belliardstraat 35 1040 Bruxelles/Brussel BELGIQUE/BELGIË

(1) Η Fjord Line είναι νεοεισερχόμενη στην αγορά και η καταγγέλλουσα στην παρούσα υπόθεση.

(2) Βλέπε το παράρτημα 1 του δικαστικού συμβιβασμού όπου τα δρομολόγια της Color Line, επισημαίνονται με μπλε και πράσινο.

(3) Αυτό αφορά τα δρομολόγια που επισημαίνονται με μπλε και πράσινες γραμμές στο πρόγραμμα δρομολογίων στο παράρτημα 1 του δικαστικού συμβιβασμού (τα δρομολόγια που διαχειρίζεται επί του παρόντος η Color Line).